JÄRJESTYSSÄÄNNÖT

1. **Koulun nimi**

Langinkosken koulu

1. **Järjestyssääntöjen tarkoitus ja soveltaminen**

Järjestyssääntöjen tarkoitus on edistää koulun sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä (PoL 29§ 4 mom).

Oppilaan oikeudet ja velvollisuudet ovat voimassa ajan, jolloin oppilas osallistuu opetussuunnitelman tai opetuksen järjestäjän hyväksymään muun suunnitelman mukaiseen opetukseen tai toimintaan. Myös koulun järjestyssäännöt ovat voimassa vastaavan ajan. Säännöt ovat siis voimassa oppilaan ollessa koulussa tai osallistuessaan koulun toimintaan koulun ulkopuolella (esim. opintoretket, luokkaretket, tutustumiskäynnit, TET-jaksot).

Järjestyssäännöt eivät koske oppilaan oleskelua koulun alueella muuna kuin kouluaikana, eikä koulumatkoja. Oppilaita ja myös täysi-ikäisiä koskee kaikkina aikoina tupakointikielto koulun ulko- ja sisäalueella.

Vaikka koulun toimivaltaan ei kuulu oppilaan käyttäytymisen kontrolli koulumatkoilla, edellyttää lainsäädäntö, että perusopetuksen rehtori tai opettaja ilmoittaa tietoonsa tulleesta koulussa tai koulumatkalla tapahtuneesta häirinnästä, kiusaamisesta tai väkivallasta niihin syyllistyneen ja niiden kohteena olevan oppilaan huoltajalle tai muulle lailliselle edustajalle.

Koulun alueen määrittelemä kartta on järjestyssääntöjen liitteenä, liite 1.

1. **Oppilaan oikeudet ja velvollisuudet**

**3.1 Oppilaiden yhdenvertaisuus ja tasa-arvo sekä muut oikeudet**

Oppilaana minulla on sivistyksellisiä perus ja ihmisoikeuksia kuten:

* oikeus maksuttomaan perusopetukseen
* oikeus yhdenvertaiseen ja tasa-arvoiseen kohteluun
* oikeus henkilökohtaiseen vapauteen ja koskemattomuuteen
* oikeus yksityiselämän suojaan

Koulussamme vaalitaan:

* erilaisten oppijoiden tasavertaista asemaa
* sukupuolten välistä tasa-arvoa
* kielellisten, kulttuurillisten ja uskonnollisten vähemmistöjen oikeuksien toteutumista
* seksuaali- ja sukupuolivähemmistöjen huomioimista ja tasa-arvoista asemaa
* kulttuurisesti moninaisen ilmapiirin ja kulttuurien välisen ymmärryksen edistämistä kouluyhteisössämme

Oppilaana minulla on:

* oikeus saada opetusta kaikkina koulupäivinä
* oikeus turvalliseen opiskeluympäristöön
* oikeus lainsäädännössä määriteltyihin etuuksiin ja palveluihin mm.

PoL 32§ koulumatkaetu, 34§ tapaturman hoito ja terveydenhuolto,

31§ ruokailuetu, 16,17§ koulunkäynnin ja oppimisen tuki, 31a§ oppilashuolto

**3.2 Oppilaan velvollisuudet**

Oppilaana minulla on velvollisuus:

* suorittaa tehtävät tunnollisesti ja käyttäytyä asiallisesti
* osallistua opetukseen, ellei minulle ole myönnetty lupaa poissaoloon
* osallistua opetukseen, kunnes oppivelvollisuus on suoritettu
1. **Turvallisuus, viihtyisyys ja opiskelun esteetön sujuminen**

**4.1 Hyvä käytös**

Oppilaana

* käyttäydyn hyvien tapojen mukaisesti, tervehdin ja noudatan ohjeita
* otan toiset huomioon
* edistän ja kunnioitan työrauhaa
* noudatan hyviä ruokailutapoja esim. oppilasravintolassa jonotan rauhallisesti etuilematta
* pidän kiinni sovituista asioista ja olen täsmällinen annettujen aikataulujen suhteen
* pukeudun asiallisesti eli tarkoituksenmukaisesti, säänmukaisesti ja niin ettei se loukkaa ketään
* oppilastöissä en plagioi eli kopioi suoraan toisen tekstiä ja esitä sitä omanani vaan kirjaan lähteet annettujen ohjeiden mukaan. Omaan työhön en voi kopioida tekstiä tai kuvia luvatta lähdettä ilmaisematta
* en saa julkaista toisesta henkilöstä otettua valokuvaa tai videota ilman tämän lupaa internetissä, sosiaalisessa mediassa tai muussa julkisessa paikassa
* koulussa arvostamme terveellisiä elämäntapoja: koulu suosittelee, ettei kouluun tuoda epäterveellisiä ruokia ja juomia kuten virvoitusjuomia, mehuja tai makeisia ellei niistä ole erikseen sovittu opettajan kanssa
* koulu suosittelee, ettei koulupäivän aikana nautita energiajuomia tai muita piristeitä

**4.2 Oleskelu ja liikkuminen**

Koulussa liikumme rauhallisesti ja vältämme liian melun aiheuttamista.

Oppilaana en saa poistua koulun alueelta koulupäivän aikana ilman opetukseen liittyvää tai muuta erikseen annettua lupaa. Luvan poistumiseen antaa joku koulun aikuisista. Kesken koulupäivän kotiinlähdöstä ilmoitetaan aina huoltajalle.

Välitunnilla menen ulos viivyttelemättä. Ulkoilen välituntialueella koulun pihalla.

Välkkäri- ja sisävälitunnilla on lupa olla salissa tai aulatiloissa erikseen laaditun aikataulun mukaisesti. Lukuvuosikohtainen Välkkäri- ja sisävälituntiohjelma on järjestyssääntöjen liitteenä, liite 2.

Koulu suosittelee, että koulumatkat tai osan siitä pyritään mahdollisuuksien mukaan kulkemaan pyöräillen tai kävellen. Kun käytämme linja-autoa, otamme muut matkustajat huomioon, nousemme ja jäämme pois turvallisuutta noudattaen.

**4.3 Siisteys ja ympäristöstä huolehtiminen**

Oppilaana

* huolehdin ja pidän huolta koulun omaisuudesta ja oppimateriaaleista
* huolehdin omista tavaroistani ja pidän työvälineet mukanani
* kunnioitan myös toisen omaisuutta
* en roskaa, siivoan omat jälkeni
* jos likaan koulun omaisuutta, olen velvollinen puhdistamaan
* jos aiheutan epäjärjestystä koulun omaisuudelle, olen velvollinen järjestämään
* olen velvollinen korvaamaan aiheuttamani vahingon koulun omaisuudelle

**4.4 Turvallisuus**

Oppilaana

* noudatan määräystä olla heittämättä lumipalloja, kiviä yms.
* säilytän polkupyörän pyörätelineissä niille varatulla alueella
* säilytän moottoriajoneuvon (mopon, mopoauton) niille osoitetulla alueella, jossa emme oleskele välituntisin
* mikäli huomaan jonkin turvallisuuteen liittyvän vian tai puutteen, ilmoitan siitä koulun aikuiselle

Koulukiusaaminen: kaikkiin esille tulleisiin kiusaamistapauksiin puututaan ja koulukiusaamista ennalta ehkäistään seuraamalla aktiivisesti luokkien yhteishenkeä ja yksittäisten oppilaiden viihtyvyyttä ja kaverisuhteita. Myös erilaisilla koulun yhteisillä tapahtumilla ja välituntiaktiviteeteilla sekä oppilaskunta- ja tukioppilastoiminnalla ennaltaehkäistään kiusaamista ja syrjäytymistä. Järjestyssääntöjen liitteenä on koulumme kiusaamisen puuttumisen malli, liite 2.

Kameravalvonnalla sisäänkäyntien yhteydessä ja aulatiloissa turvataan koulun omaisuutta

**4.5 Tietokoneen, matkapuhelinten ja muiden mobiililaitteiden käyttö**

Oppilailla on voimassa erillinen kodin ja koulun välinen omien laitteiden käyttösopimus (liite 3).

Mobiililaitteiden käyttö on sallittu oppitunneilla oppimistehtävissä opettajan luvalla. Mikäli mobiililaitteiden käyttö häiritsee oppituntia, se kielletään.

Opettajalla on oikeus ottaa pois häiritsevä esine.

**4.6 Päihteet ja vaaralliset esineet**

Oppilaana en saa tuoda kouluun lailla kiellettyjä, vaarallisia tai omaisuuden vahingoittamiseen tarkoitettuja esineitä mm. alkoholia, tupakkaa, tupakkatuotteita, huumausaineita, veitsiä, ampuma-aseita, voimakkaita laserosoittimia sekä vastaavia esineitä ja aineita.

**4.7 Kurinpito: puuttumis- ja ojentamiskeinot**

**Kasvatuskeskustelut**

Kasvatuskeskustelut ovat ensisijainen puuttumiskeino, mikäli oppilas ei noudata koulun sääntöjä ja ohjeita, häiritsee opetusta tai kohtelee muita epäkunnioittavasti.

Koulumme KAKE -opettajat tänä lukuvuonna ovat Asta Hostikka ja Sari Sandelin.

### **Jälki-istunto, kirjallinen varoitus, määräaikainen erottaminen**

### Oppilas, joka häiritsee opetusta tai muuten rikkoo koulun järjestystä taikka menettelee vilpillisesti, voidaan määrätä jälki-istuntoon enintään kahdeksi tunniksi. (PoL 36 §)

Jälki-istunnossa oppilasta voidaan istuttaa hiljaa tai teettää kirjallisia tai suullisia tehtäviä, jotka tukevat kasvatusta, opetusta ja kehitystä. Jälki-istunto suoritetaan luokanopettajan tai luokanvalvojan määräämänä ajankohtana. Vain luokanopettajalle tai luokanvalvojalle ilmoitetun pätevän syyn takia voi jälki-istuntoa siirtää.

Oppilasta voidaan myös rangaista rehtorin antamalla kirjallisella varoituksella tai määräaikaisella koulusta erottamisella.

Kotitehtävänsä laiminlyönyt oppilas voidaan määrätä työpäivän päätyttyä enintään tunniksi kerrallaan valvonnan alaisena suorittamaan tehtäviään.

**Poisotto ja tarkastaminen**

Jos oppilaalla on esine tai aine, jolla hän häiritsee opetusta tai oppimista, on opettajalla/rehtorilla oikeus ottaa se pois. Opettajalla/rehtorilla on myös oikeus tarkastaa oppilaan mukana olevat tavarat ja päällisin puolin hänen vaatteensa, jos on ilmeistä, että oppilaan hallussa on sellainen kielletty aine tai esine, jolla hän voi vaarantaa omaa tai toisen turvallisuutta ja oppilas pyynnöstä huolimatta kieltäytyy niitä luovuttamasta.

**Opetuksen epääminen**

Rehtorilla on oikeus oppilaan opetuksen epäämiseen enintään jäljellä olevan työpäivän ajaksi.

Kyse on turvaamistoimesta, jos on olemassa vaara, että opetus vaikeutuu kohtuuttomasti oppilaan häiritsevän käytöksen vuoksi tai että oppilaan tai muun henkilön turvallisuus kärsii väkivaltaisen tai uhkaavan käytöksen johdosta.

1. ***Järjestyssääntöjen seuranta ja tarkistaminen***

Järjestyssäännöt on laadittu yhteistyössä koko henkilöstön, oppilaiden ja huoltajien kanssa. Niistä tiedotetaan henkilöstöä ja oppilaita ja heidän huoltajiaan Wilma-viestillä ja ne ovat luettavissa koulun kotisivuilla Peda.net:ssä.

Järjestyssäännöt käydään läpi luokanvalvojan kanssa vähintään kerran lukuvuodessa, aina uuden lukuvuoden alkaessa sekä uusien oppilaiden kanssa heidän tullessa kouluun.

Uuden opetushenkilöstön kanssa järjestyssäännöt käydään läpi työhön perehdytyksen yhteydessä.

Koko koulun henkilöstö seuraa sääntöjen noudattamista. Opetushenkilöstöllä on velvollisuus puuttua tilanteisiin aina, kun koulun järjestyssääntöjä ei noudateta,

Järjestyssäännöt tarkistetaan vähintään kolmen vuoden välein, useamminkin, mikäli muutostarpeita ilmenee.